1970ல் ஸ்ரீமாவோ பண்டாரநாயக்கவின் ஆட்சியின் கீழ் விவசாயத்துறை அமைச்சராக பணிபுரிந்த ஹெக்டர் கொப்பேகடுவ அவர்களால் ஆரம்பித்து வைத்த 400 கமநல சேவைகள் திணைக்களங்களில் ஒரு செயற்திட்டமாகவே இதை நான் கருதுகின்றேன். கமநல சேவைகள் ஆணையாளர் நாயகம் அவர்கள், கமநல சேவைகள் அபிவிருத்தி திணைக்களத்தின் வரலாற்றைப் பற்றிக் கூறினார். கடந்த காலங்களில் பிலிப் குணவர்தன, ஹெக்டர் கொப்பேகடுவ ஆகிய அமைச்சர்கள் மக்களின் நன்மதிப்பை பெற்றிருந்தமைக்கான காரணம் அவர்கள் விவசாயத்திற்காக பல முன்னோடி நடவடிக்கைகளை மேற்கொண்டமையாகும். அவர்கள் வழிவகுத்திருந்த சட்டதிட்டங்களை முன்வைத்தே நாம் செயற்படுகின்றோம். புதிய விவசாயத்துறை அமைச்சர் மஹிந்த அமரவீர தெற்கு பிரதேசத்தை சேர்ந்தவர். விவசாய அமைச்சை பொறுப்பேற்று சில மாதங்களேயான நிலையில் பாரிய வேலைத்திட்டங்களை ஆரம்பித்துள்ளார். விவசாயத்துறை பிரதி அமைச்சராக யாழ்ப்பாணத்தை சேர்ந்த அங்கஜன் அவர்களை நியமித்ததன் காரணம் நாட்டுக்கே எடுத்துக்காட்டான விவசாயிகள் வடக்கில் வசிப்பதாலும், அவர்கள் நீண்ட காலமாக குறைந்த வசதிகளுடன் சிறந்த உற்பத்தியை வழங்கி வருவதனாலுமாகும்.